
TLAČOVÁ SPRÁVA

Bratislava, 25. január 2010

Správne nalievanie piva: umenie, ktoré poteší všetky zmysly

Dobre známe zasyčanie pri otváraní fľaše ulahodí uchu každého pivára. Rovnako vôňa sprevádzajúca nalievanie piva, či chuť prvého dúška sú súčasťou rituálu, ktorý si radi vychutnávame hlavne s priateľmi. Správne naliate pivo môže tento pôžitok ešte vylepšiť. Pomôže mu totiž rozvinúť jeho charakteristickú chuť a arómu. S trochou cviku sa môže stať majstrom v nalievaní fľaškového piva rôznych druhov úplne každý. 

Na začiatok si stačí zapamätať jednoduché zásady: 

1. Začnite nalievať do pohára nakloneného v 45 stupňovom uhle 

2. Pomaly lejte pivo na steny pohára, mierte prúdom piva približne do polovice výšky pohára. 

3. V polovici nalievania pohár narovnajte do zvislej polohy. Vytvoríte tak peknú čiapku s penou. 

„Hrúbka penovej čiapky by mala byť približne 1,5 až 3,5 cm.  Optimálna výška peny však závisí aj od jednotlivých druhov piva. Pivo bez peny je  ako človek bez hlavy. Väčšina pív totiž práve prostredníctvom nej sprostredkuje svoju špecifickú arómu a chuť,“ približuje Peter Blahút, zakladateľ Prešporskej pivotéky.

Nalievanie rôznych druhov pív 

Pšeničné kvasinkové pivá

Pivá obsahujúce kvasinky majú vysokú penivosť, preto vyžadujú špeciálne jemné nalievanie po stene pohára. Pokiaľ chcete dosiahnuť vyššiu penu, stačí narovnať pohár tesne pred koncom nalievania, aby vám pivo nevypenilo. Pri belgických pivách sa zvykne vlhčiť vnútro pohára, čím sa dá kontrolovať výška peny. Pri kvasinkových pivách platí, že sa nalieva aj kvasinkový sediment usadený na spodku fľaše. Pokiaľ sa vám pivo zdá nedostatočne mútne, malú časť piva ponechajte vo fľaši, premiešajte ho so sedimentom a až potom dolejte do pohára. 

Ale

Odporúča sa jemné a postupné nalievanie po stene nakloneného pohára, ktoré zabráni nadmernému peneniu. Pomaly zostrujte uhol a pivo nalievajte priamo do pohára aby ste vytvorili požadovanú penu približne na šírku prsta. Príliš vysoká pena oberie Ale o jeho typický horký chmeľový charakter. Chmeľové látky totiž vystúpia z piva do peny a stratia svoju silu. 

Stout

Nalievajte pomaly, aby ste umožnili pene sa postupne rozvinúť. Pokiaľ rastie pena príliš rýchlo, na chvíľku nalievanie prerušte. Dvojfázové nalievanie spôsobí krémovejšiu, hustejšiu a objemnejšiu penu, ktorá nechá vyniknúť kávovú chuť stoutu. Fľaškové stouty majú hutnejšiu, menej bohatú penu a prirodzenejšiu chuť ako čapované verzie. 

Pilsner
Pravý pilsner má rozvinutú penu, ktorá vydrží niekoľko minút. Pena by mala vystúpiť nad okraj pohára a vytvoriť čapicu. Tá zvýrazní chmeľovú arómu a  udrží horkosť v pive až do konca. Jemné a stále „bublinkovanie“ oživuje zlatistú farbu pilsnera a zanecháva na stenách pohára stopu po pene,  tzv. krúžkovanie. 

Pivá so sedimentom na dne fľaše. 
Pri niektorých pivách je na dne fľaše usadený sediment. Pri druhoch dozrievajúcich vo fľaši tieto usadeniny tvoria a dokresľujú ich nezameniteľnú chuť. Nefiltrované belgické pivá by mali byť naliate tak, aby sa čo najviac z usadeniny dostalo do pohára. Jednoduchými krúživými pohybmi rozvírte pred úplným doliatím fľaše  zvyšné pivo, čím uvoľníte sediment. Ten sa zmieša s penivou tekutinou a vy si môžete užívať plnú chuť piva. Či však nakoniec uprednostníte pivo so sedimentom alebo bez neho, záleží iba na vašej chuti. 

Kontakt pre ďalšie informácie: 

Mgr. Silvia Blahútová Nagyová

silvia.nagyova@presporskapivoteka.sk
www.presporskapivoteka.sk 

Ide o prvú pivotéku v Bratislave a na Slovensku, ktorá sa špecializuje na netradičné a na Slovensku nepoznané pivá. Našim cieľom je prinášať zákazníkom nové a zaujímavé druhy piva, ktoré doteraz nemali možnosť poznať. Rovnako sa snažíme šíriť kultúru pitia piva a informovať o jeho výrobe a histórii. Aktuálne je v ponuke Prešporskej pivotéky takmer 60 druhov belgických pív. K nim  postupne pribudnú pivá slovenských a českých mini pivovarov a pivné špeciality z ďalších krajín. Okrem piva sú k dispozícii aj špeciálne poháre, ktoré podporujú výnimočnosť a chuť jednotlivých druhov. Knihy o pive sú ďalším spestrením ponuky pre priaznivcov tohto nápoja. 

